section_heading: Poezija je pitanje srca (2006)
paragraph_text: Tema 2006. je poezija, a radni naslov Sajma Poezija je pitanje srca. Festival su obilježili slavni talijanski spisatelji Umberto Eco i Claudio Magris koji su sa svojih dvadesetak europskih prevoditelja sudjelovali na simpoziju "Radovi u tijeku/Lavori in corso". Privilegirano mjesto u programu zauzela je i Crna Gora čijim je predstavljanjem porinut novi multidisciplinarni festival: Polis-Jadran-Europa. Nova crnogorska literarna scena uz pravu „ecomaniju“ koju je izazvao dolazak Umberta Eca bila je žarište interesa i publike i medija. Publici su se predstavili suvremeni crnogorski autori: Andrej Nikolaidis, Ognjen Spahić, Dragan Radulović, Aleksandar Bečanović, Dragana Tripković, Jovanka Uljarević, Varja Đukić...U programu "Suton uz knjigu" gostovali su i: Gyeorgy Dalos, Sibila Petlevski, Renato Baretić, Milana Vuković Runjić, Predrag Matvejević…Gostovali su i glazbenici Rambo Amadeus, Kemal Monteno i Radojka Šverko.